Услишена молитва
Бога моли лепота девојка:
„Дај ми, Боже, вијар ветар ладан,
„Да обори кулу камениту,
„Да ја видим Грчића Манојла:
„Игра ли му видра на колену,
„Стоји ли му соко на рамену,
„Цвати ли му Ружа, за калпаком.”
Што молила Бога, умолила:
Дунуо је вијар, ветар ладан,
Оборио кулу камениту,
Те видила Грчића Манојла:
Игра њему видра на колену,
И стоји му соко на рамену,
И цвати му ружа за калпаком.

Извор

Српске народне пјесме, скупио их и на свјет издао Вук Стефановић Караџић, књига прва, у којој су различне женске пјесме, државно издање, Биоград, Штампарија Краљевине Србије, 1891, стр. 386.

Женске народне песме
Збирка народних песама Вук књига прва
Љубавне песме
Народне песме
Лирске песме
Српска народна поезија